Mbalula: ‘Verskoning vir rassistiese uitbarsting nie genoeg’‘n Skermskoot van die plasing voor dit verwyder is. Die foto is digitaal gemanipuleer. Mbalula het joernaliste toegespreek in aanloop tot sy begrotingsrede in die parlement en gesê Theunissen se verskoning is nie goed genoeg nie en stel ŉ slegte voorbeeld. “As jong mense net allerhande goed oor swartes gaan sê en die k-woord gebruik, dan gaan dit gebeur. Dit gaan beteken dat Nelson Mandela en sy generasie verdraagsaam was teenoor die AWB. Terreblanche – mag sy siel in vrede rus – het nie oorleef met sy rassisme in Suid-Afrika nie, want Suid-Afrikaners, swart en wit, het verenig gestaan om te sê dit is malligheid dié. Dít is agterlik, dít is fascisties,” het Mbalula gesê. “Dit kan nie geduld word nie, so hoekom laat ons fascistiese neigings toe om in ons samelewing pos te vat en uitgespreek te word sonder ingryping om te sê dit sal nie geduld word nie?” Maroela Media het vroeër berig Theunissen het ŉ herrie veroorsaak met ŉ inskrywing op sy Facebook-profiel in reaksie op Mbalula se onlangse verbod op sporttoernooie weens transformasie. “So no more sporting events for South Africa … I’ve never been more proud than to say our government are a bunch of K*****S … yes, I said it so go and f**k yourselves you black f***ing c***s.” [sic], het Maandag op Theunissen se Facebook-profiel verskyn. Theunissen het sedertdien in ŉ ope brief om verskoning gevra vir sy uitlatings. Mbalula het gesê hy verwelkom kritiek en verskillende idees, maar Theunissen het te ver gegaan. Hy het voorgestel dat Theunissen dronk was toe hy die inskrywing gemaak het. “Wanneer jy dronk is, kom jou regte gevoelens uit. Die hele nasie moet nou gyselaar gehou word deur iemand se dronkpraatjies wat dan net gevolg word deur ŉ verskoning,” het hy gesê. “Wees nugter, wees verantwoordelik en verstaan dat dit wat jy doen gevolge het.” Mbalula wou nie spesifiseer watter gevolge Theunissen in die gesig moet staar nie.